Document ID: /roh_data/filtered/fineweb-2-filterrobots_roh.jsonl.gz/20851

Il Vallais è il mument il chantun ch'è pertutgà il pli fitg dal coronavirus. L'augment extrem tar ils cas fetschia gronds quitads, ha ditg il schef da la regenza Christophe Darbellay. I dovria perquai mesiras immediatas e rigurusas per interrumper la dinamica. I na giaja betg auter.
Mesiras valan fin la fin da november
A partir dad immediat èn er scumandadas occurenzas ed activitads publicas cun dapli che diesch persunas. Visitas en ospitals e chasas d'attempads vegnan scumandadas. Per scolas autas ed universitads datti mo pli instrucziun a distanza. Sports da contact sco ballape, balla da basket e sports da cumbat èn scumandads. L'FC Sion ed ils clubs da basket professiunals pon però trenar vinavant.
Las novas mesiras van en vigur a partir da mesanotg e duran ina giada fin ils 30 da november.
Chantuns han ulteriuras cumpetenzas
Durant la conferenza da pressa dal suentermezdi ha il cusseglier federal Alain Berset fatg cler che las cumpetenzas grondas giaschian anc adina tar ils chantuns. Il Cussegl federal spetga da quels ch'els reageschian e piglian mesiras anc pli severas, sche quai è necessari per ils singuls chantuns.